RDS

**RDS** (engl. *Radio Data System*; dosl. radijski sistem podataka) je sistem prijenosa digitalnih podataka kroz UKV odašiljačku mrežu. Sistem šalje radio-prijemnicima informacije kao što su vrijeme, naziv radio postaje, program koji se emitira i slično. Ukoliko postaja u RDS-u emitira naziv, na prijamniku će se prikazivati naziv postaje (na nekima i frekvencija, prikazano na slikama desno). Postaje koje emitiraju prometne informacije će slanjem TA signala prekinuti trenutni rad radio prijamnika u korist informacija koje emitira postaja.

## Historija sistema
RDS je nastao početkom 1970-ih godina, na temelju njemačkog ARI i švedskog MBS sistema za selektivno pozivanje osoba (*radio paging*).
Njemačka radio postaja ARD je koristila analogni ARI sistem prijenosa UKV mrežom, a služio je prijenosu informacija o stanju u prometu. Sistem je bio orijentiran na informiranje o pojedinom odašiljaču, a ne i u cijeloj FM mreži. To je često značilo ručno traženje postaja koje emitiraju ARI signal. Osim ovoga nedostatka, drugi nedostatak je bio mali kapacitet prijenosa podataka.

Evropska radiodifuzna unija započinje s razvojem RDS-a 1974. i prve specifikacije objavljuje 1984. godine. U SAD su 1992. objavljene specifikacije RDBS (*Radio Data Broadcast System*) koji je vrlo sličan RDS sistemu.

## Tehničke karakteristike

Raspored sadržaja jednog UKV kanala može se vidjeti na slici. Kanal sadrži dva područja emitiranja audio signala i jedno područje za prijenos podataka te tri pod-nositelja:
* Od 30&nbsp;Hz do 15&nbsp;kHz je područje mono audio signala.
* Pilot-signal na 19&nbsp;kHz, (nivo 8 – 10% od ukupne modulacije) na sredini između dva audio područja sa po 4&nbsp;kHz razmaka, služi za obnavljanje potisnutog nositelja na 38&nbsp;kHz.
* Drugo područje su donji i gornji bočni opseg stereo audio signala (2×15&nbsp;kHz, 23 – 53&nbsp;kHz).
* Između ta dva bočna opsega, na mjestu drugog harmonika (na 38&nbsp;kHz) je pod-nositelj za stereo separaciju; on je potisnut (2%) i obnavlja se u dekoderu za dobijanje izvornog signala.
* RDS podaci se šalju u donjem bočnom opsegu širine 4&nbsp;kHz koji se nalazi između gornjeg opesga stero signala i trećeg harmonika koji je na 57&nbsp;kHz. Treći harmonik je odabran da bi se smanjila interferencija i intermodulacija između signala. Brzina prijenosa podataka je samo 1187,5 bit/s i time pogodna samo za slanje teksta.

Informacije koje se šalju putem RDS signala:
* **AF** (alternative frequencies)
:traženje alternativne frekvencije ukoliko je postojeći signal preslab
* **CT** (clock time)
:vrijeme i datum
* **EON** (enhanced other networks)
:praćenje informacija drugih radio mreža, najčešće korišten kod prometnih informacija
* **PI** (programme identification)
:identifikacija programa na osnovu koda koji je jedinstven za svaku radio postaju
* **PS** (programme service)
:naziv programa, 8 alfanumeričkih znakova koji se pojavljuju na zaslonu prijamnika
* **PTY** (programme type)
:vrsta programa koji se emitira
* **REG** (regional)
:oznaka regionalnog programa
* **RT** (radio text)
:radio tekst, koristi se za kratki opis emisije koja se emitira, najavu vijesti i slično
* **TA** (traffic announcement)
:informacija u trenutnom emitiranju prometnih informacija
* **TP** (traffic programme)
:identifikacija programa s prometnim informacijama
* **TMC** (traffic message channel)
:prijenos prometnih poruka

## Izvori

## Vanjske veze

* RDS - Radio Data System